3 โบรกฯ อัพเป้า SEAFCO รับกำไรไตรมาส 3 พุ่งกระฉูด ปักธงทั้งปีโตออลไทม์ไฮ!
3 โบรกฯ อัพเป้า SEAFCO รับกำไรไตรมาส 3 ทำออลไทม์ไฮ ปักธงทั้งปีโตกระฉูด!
14 พ.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท ซีฟโก้ จำกัด (มหาชน) หรือ SEAFCO หลังรายงานผลการดำเนินงานประจำไตรมาส 3/61 มีกำไรเติบโตขึ้นทำจุดสูงสุดใหม่ ขณะเดียวกันนักวิเคราะห์ได้ปรับราคาเป้าหมายใหม่ตอบรับประเด็นดังกล่าว นอกจากนี้ยังมองว่าไตรมาส 4/61 แนวโน้มกำไรยังเติบโตขึ้นต่อเนื่อง
โดย นักวิเคราะห์ บล.ทิสโก้ ระบุในบทวิเคราะห์  แนะนำ “ซื้อ” SEAFCO ปรับราคาเป้าหมาย 11.80 บาท/หุ้น โดย SEAFCO รายงานผลประกอบการไตรมาส 3/61 ที่ 105 ล้านบาท โดยผลประกอบการหนุนโดยการก่อสร้างที่เพิ่มขึ้น และอัตรากำไรที่เพิ่มขึ้นเมื่อเทียบจากไตรมาสก่อน ทำให้ผลประกอบการออกมาดีกว่าคาด ซึ่งคาดว่าผลประกอบการจะดีขึ้นต่อในไตรมาสหน้า จากการชนะโครงการใหม่ๆ เพิ่ม และแนวโน้มอุตสาหกรรมที่ดีขึ้น
ส่วนรายได้เพิ่มขึ้นทำสถิติใหม่ในไตรมาส 3/61 จากรายได้การก่อสร้างที่เพิ่มขึ้น 134% เทียบจากปีก่อน และ 13% เทียบจากไตรมาสก่อน จากการก่อสร้างโครงการใหม่ๆ เช่นรถไฟฟ้าสายสีส้ม และโครงการ One Bangkok ในขณะที่อัตรากำไรที่เพิ่มขึ้นทำให้ผลประกอบการเพิ่มขึ้นเทียบจากปีก่อน จากเดิม 16.6% ในไตรมาส 3/60 เป็น 20.8% แต่ลดลงเมื่อเทียบจากไตรมาสก่อนจาก 22.6%
ทั้งนี้ยังคงมีแนวโน้มดีต่อเนื่อง หนุนด้วยการรับรู้รายได้ที่แข็งแกร่งจากงานในมือ 2.4 พันล้านบาท ของโครงการรถไฟฟ้าสายสีส้ม และ One Bangkok และมองว่ามีโอกาสได้งานในมือเพิ่มขึ้นจากงานทั้งภาครัฐฯ และเอกชน ทำให้ผลประกอบขยายตัวต่อในไตรมาส 4/61
ส่วน นักวิเคราะห์ บล.ดีบีเอสฯ ระบุในบทวิเคราะห์ แนะนำ “ซื้อ” SEAFCO ปรับเพิ่มราคาเป้าหมายใหม่ที่ 11.79 บาท/หุ้น โดยกำไรหลักไตรมาส 3/61 แข็งแกร่งตามคาด 105 ล้านบาท (โต 157% เทียบจากปีก่อน และโต 13% เทียบจากไตรมาสก่อน) ทำสถิติสูงสุดใหม่ เนื่องจากมีผลจากรายได้ก่อสร้างเติบโตดี บริหารค่าใช้จ่ายได้อย่างมีประสิทธิภาพ และอัตราภาษีเงินได้ต่ำ จ่ายปันผลงวดไตรมาส 3/61 อีก 0.05 บาท XD 27 พ.ย.61 จ่าย 12 ธ.ค.61
ส่วนงานในมืออยู่ในระดับสูง สร้างรายได้ในอนาคต และมีโอกาสได้งานก่อสร้างขนาดใหญ่ปีหน้าอีก รวมทั้งคาดกำไรหลักปีนี้และปีหน้าทำสถิติสูงสุดใหม่ ราคาพื้นฐานเลื่อนไปใช้ปี 62 มีส่วนเพิ่ม 21%
ขณะเดียวกัน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” SEAFCO ปรับราคาหมายใหม่ 11.50 บาท จากเดิมที่ราคาเป้าหมาย 10.50 บาท อิง PER 26.8X (เทียบเท่า Avg. PE+2SD) โดยบริษัทรายงานกำไรสุทธิไตรมาส 3/61 ที่ 105 ล้านบาท สูงกว่าตลาดคาดเล็กน้อย จากการขยายตัวของรายได้ที่เพิ่มขึ้นอยู่ที่ 810 ล้านบาท ตามการรับรู้รายได้โครงการรถไฟฟ้าสายสีส้ม และ One Bangkok Phase I และ II เต็มไตรมาส และเริ่มรับรู้โครงการรถไฟฟ้าสายสีชมพูในไตรมาส 3/61
โดยจากกำไรสุทธิงวด 9 เดือนแรก คิดเป็น 95% ของประมาณการกำไรสุทธิปี 2561 จากการรับรู้รายได้งานโครงการใหญ่ และเริ่มรับรู้รายได้ในโครงการ One Bangkok Phase IV เพิ่มขึ้นในเดือน ต.ค. ที่ผ่านมา จึงปรับประมาณการกำไรสุทธิปี 2561-2562 ขึ้นจากเดิม 34% และ 10% อยู่ที่ 354 และ 377 ล้านบาท โดยเป็นผลจากการปรับฐานรายได้เพิ่มขึ้นเป็นหลัก
ทั้งนี้มองว่าบริษัทมีความมั่นคงในการรับรู้รายได้ในช่วง 1-2 ปีนี้ จากฐาน Backlog ล่าสุดในเดือน ต.ค. อยู่ที่ประมาณ 2.8 พันล้านบาท นอกจากนี้มองว่าการทยอยเปิดประมูลโครงการต่างๆของภาครัฐที่จะเพิ่มขึ้นในช่วงปลายปีนี้ จะก่อให้เกิดการว่าจ้างงานต่อ Sub-Contractor ในงานจำพวกฐานราก และเสาเข็มเพิ่มขึ้น
ทั้งนี้ราคาหุ้น SEAFCO ปิดตลาดวานนี้ (14 พ.ย.) อยู่ที่ระดับ  บาท บวก  บาท หรือ % ด้วยมูลค่าซื้อขาย ล้านบาท และยังคงมีอัพไซด์จากราคาเป้าหมายที่ 11. 80 บาทอยู่ %